Filip II av Spania

Filip II (født 21. mai 1527 i Valladolid i Spania, død 13. september 1598 på El Escorial ved Madrid) var konge av Spania 1556–1598 og Portugal 1580-1598. I hans tid kom den epoken som gjerne kalles Spanias gullalder. Men nedgangstidene begynte også mens han regjerte. Filip var en samvittighetsfull og religiøs mann, men han var også intolerant og humørløs. Mye av det han satte seg fóre slo feil, særlig hans anstrengelser for å hindre at Nederland ble uavhengig, og hans forgjeves forsøk på å erobre England med den store armada.


== Liv og virke ==


=== Bakgrunn ===
Filip ble født i Valladolid som eneste sønn av keiser Karl V av det tysk-romerske rike og Isabella av Portugal. 


=== Konge ===
Da hans far abdiserte i 1556 ble Filip II hersker over Spania og dets kolonier i Amerika, Nederlandene og de spanske besittelser i Italia (Milano, Napoli og Sicilia). Filip beseiret Frankrike i 1559 og tilintetgjorde tyrkernes flåte i slaget ved Lepanto 1571. Hans manglende forståelse for Nederlandene førte til den spansk-nederlandske krig. I 1580 annekterte han Portugal.
Filippinene (Islas Filipinas) var da allerede blitt oppkalt etter ham, mens han var arveprins. De var imidlertid ikke blitt kolonisert (Magellans flåte led i sin tid nederlag) og det var først under kong Filip II at den reelle erobring fant sted. Filip II av Spania hersket dermed på den tid da det spanske velde var på sit største og mektigste. Uttrykket «riket over hvilket solen aldri går ned» ble til på Filips tid.
På Filips tid var det flere statsbankerotter, i 1557, 1560, 1569, 1575 og 1596. Dette var en av grunnene til at den nederlandske republikk erklærte sin uavhengighet i 1581.
Filip anså som en av sine viktigste oppgaver å kjempe for den katolske tro. Han betraktet England som sin fremste protestantiske fiende, noe som ansporte ham til et forsøk på å invadere England i 1588. Filip sendte en stor flåte (den uovervinnelige armada) inn mot fienden. Styrken klarte imidlertid ikke å slå de engelsk-nederlandske sjøstridskreftene og således legge grunnen for en spansk invasjon. Den led et knusende nederlag i Den engelske kanal. Dette førte i sin tur til at Spanias herrevelde på havet minsket. 
Filip II lot oppføre klosterslottet El Escorial utenfor Madrid. Det stod ferdig i 1584 og der er Spanias samtlige regenter etter Karl V blitt begravet.
Han døde på El Escorial av en plagsom, giktlignende sykdom.


=== Fire ekteskap ===
Han var gift første gang i 1543 med niesen Maria av Portugal (1527–1545). Hun døde i barsel i 1545, da hun fødte sønnen Don Carlos av Spania. Han ble gift annen gang i  1555 med niesen Maria I av England, som døde i 1558. 
Han ble gift for tredje gang i 1560 med Elisabeth av Valois (1546–1568). De fikk fem barn, hvorav to vokste opp: Isabella (1566–1633; gift med erkehertug Albrekt VII av Østerrike, nevøer på farssiden) og Katarina (1567–1597; gift med hertug Karl Emanuel I av Savoien).
Han ble så gift for fjerde gang i 1570 med Anna av Østerrike (1549–1580), datter av keiser Maximilian II (hans nevø) og Maria av Habsburg (hans søster). Med søsterdatteren fikk han barna Filip III av Spania og Maria.


== Referanser ==


== Litteratur ==
Friedrich Edelmayer: Philipp II. Biographie eines Weltherrschers. Kohlhammer, Stuttgart 2009, ISBN 978-3-17-018067-3.
Michael de Fernandy: Philipp II. Größe und Niedergang der spanischen Weltmacht. Bechtermünz, Augsburg 1996, ISBN 3-86047-160-0.
Edward Grierson: Philipp II. König zweier Welten. („King of two worlds“). Societäts-Verlag, Frankfurt/M. 1978, ISBN 3-7973-0323-8.
Henry Kamen: Philip of Spain. Yale University Press, New Haven 1997.
Ferdinand Kramer: Philipp II. (1556–1598). I: Walther L. Bernecker, Carlos Collado Seidel, Paul Hoser (utg.): Die spanischen Könige. 18 historische Porträts vom Mittelalter bis zur Gegenwart. Beck, München 1997, ISBN 3-406-42782-0, S. 61–78.
Geoffrey Parker: Imprudent King. A New Life of Philip II. Yale University Press, New Haven/London 2014, ISBN 9780300196535.
Geoffrey Parker: The Grand Strategy of Philip II. Yale University Press, New Haven, Conn. 2000, ISBN 0-300-08273-8.
Charles Petrie: Philipp II. von Spanien. („Philip II of Spain“). Kohlhammer, Stuttgart 1965.
Peter Pierson: Philipp II. Vom Scheitern der Macht. („Philip II. of Spain“). Styria, Graz 1985, ISBN 3-222-11593-1.
Markus Reinbold: Jenseits der Konfession. Die frühe Frankreichpolitik Philipps II. von Spanien 1559–1571 (Beihefte der Francia, 61), Ostfildern (Thorbecke) 2005, ISBN 3-7995-7455-7. Online auf perspectivia.net
Manfred Vasold: Philipp II. Rowohlt, Reinbek 2001, ISBN 3-499-50401-4.